དེ་ཡང་ཨ་ལག་ཤ་ངག་དབང་བསྟན་དར་གྱིས།རྩོམ་ལ་མཁས་ཀྱང་སུག་བྲིས་མི་འབྱོར་ན།།དཔའ་རྩལ་ཆེ་བའི་དཔའ་བོ་ལག་རྡུམ་འདྲ།།ཞེས་པའི་དཔེ་ལྟར།གལ་ཏེ་མི་ཞིག་གི་རྒྱུད་ན་ཡོན་ཏན་ཅི་འདྲའི་མང་བོ་ཞིག་ཡོད་ཀྱང་།ཁ་ནས་བཤད་པ་ཙམ་ལས་ལག་པས་འབྲི་མ་ཐུབ་ན།དེ་ལ་ཡུལ་དུས་ཀྱི་བཀག་རྒྱ་ཆེན་པོ་ཡོད་པས།མིའི་རིགས་ཀྱི་ཤེས་རིག་རྒྱུན་འཛིན་གྱི་ཕྱོགས་སུ་ནུས་པ་ཆེར་མི་ཐོན།ད་དུང་རང་གྲོལ་ལགས་ཀྱིས་ཀྱང་།རྩོམ་བཟང་བོ་ཞིག་འབྲི་འདོད་ན།ཐོག་མར་ལྟ་རྒྱ་ཆེ་དགོས་ཤིང་།བསམ་བློའི་ཆུ་ཚད་དང་།འཚོ་བའི་ཉམས་མྱོང་།སྤང་བླང་གི་རྣམ་དཔྱོད།གོ་བརྡ་སྤྲོད་པའི་ནུས་པ་སོགས་ཕྱོགས་གང་ཅིའི་ཐད་ནས་ཡོན་ཏན་འཛོམས་དགོས་པར་གསུངས་པ་ལྟར་ལགས་ཏེ།རྩོམ་འབྲི་བ་ནི་སློབ་མས་རང་གི་སྦྱངས་ཟིན་པའི་ཤེས་བྱ་དག་ཕྱིར་དྲན་དང་ལག་ལེན་བྱེད་པའི་གོ་རིམ་ཞིག་ཡིན་པས།རྩོམ་བཟང་བོ་ཞིག་འབྲི་དགོས་ཚེ།གོང་གསལ་ཆ་རྐྱེན་རྣམས་ཀྱང་ངང་ངམ་ཤུགས་ཀྱིས་འཛོམས་ཡོད་པ་བདེན་དཔང་བྱས་འདུག